b'\n_START_ARTICLE_\nAntiikin kirjallisuus\n_START_PARAGRAPH_\nAntiikin kirjallisuus viittaa yleens\xc3\xa4 antiikin Kreikan ja Rooman kirjallisuuteen, joka oli kirjoitettu p\xc3\xa4\xc3\xa4osin muinaiskreikaksi tai latinaksi. Antiikin kirjallisuuden aika kattaa noin vuodet 800 eaa. \xe2\x80\x93 500 jaa.\n_START_SECTION_\nYleiskuva\n_START_PARAGRAPH_\nAntiikin kirjallisuuden alkuvaihetta aina hellenistisen kauden alkuun saakka kuvaa vahva suullinen perinne ja se, ett\xc3\xa4 kirjallisuus oli tarkoitettu pitk\xc3\xa4lti esitett\xc3\xa4v\xc3\xa4ksi. Antiikin varhaisinta kirjallisuutta ja samoin l\xc3\xa4nsimaisen kirjallisuuden alkua edustavat Homeroksen runoelmat, jotka kirjoitettiin yl\xc3\xb6s suhteellisen varhain kreikkalaisen kirjaimiston kehitt\xc3\xa4misen j\xc3\xa4lkeen, todenn\xc3\xa4k\xc3\xb6isesti 700-luvulla eaa._NEWLINE_Kreikan klassisella ajalla (noin 508-323 eaa.) ja Rooman klassisella ajalla (noin 80 eaa.\xe2\x80\x9314 jaa.) syntyiv\xc3\xa4t monet suuret teokset, jotka ovat edelleen homeerisen kirjallisuuden ohella l\xc3\xa4nsimaisen kirjallisen kulttuurin ytimess\xc3\xa4. Kreikkalainen kirjallisuus vaikutti merkitt\xc3\xa4v\xc3\xa4sti roomalaisen kirjallisuuden syntyyn. Varsinainen kirjallisempi kulttuuri syntyi hellenistisell\xc3\xa4 ajalla: kirjailijat kirjoittivat yh\xc3\xa4 enemm\xc3\xa4n lukijoille, ei kuulijoille. Antiikin aikana lukijat olivat maantieteellisesti hajallaan, mutta jakoivat monella tavalla yhteisen hellenistis-roomalaisen kulttuurin._NEWLINE_Suurin osa antiikin kirjallisuudesta on kadonnut. T\xc3\xa4h\xc3\xa4n vaikuttivat toisaalta hauras materiaali, papyrus, jonka vuoksi teosten s\xc3\xa4ilyminen oli usein l\xc3\xa4pi vuosisatoja jatkuvan kopioinnin varassa. N\xc3\xa4in antiikin teoksista ovat s\xc3\xa4ilyneet l\xc3\xa4hinn\xc3\xa4 ne, jotka ovat olleet arvostettuja my\xc3\xb6s keskiajalla joko l\xc3\xa4nness\xc3\xa4 tai bysanttilaisessa kulttuuripiiriss\xc3\xa4. Teosten katoamiseen saattoi vaikuttaa niiden j\xc3\xa4\xc3\xa4minen pois suosiosta jo my\xc3\xb6hemm\xc3\xa4n antiikin aikana, tai niiden j\xc3\xa4\xc3\xa4minen esimerkiksi opetusk\xc3\xa4ytt\xc3\xb6\xc3\xb6n tarkoitetun ohjeellisen kokoelman tai my\xc3\xb6hemmin pergamenttikoodekseiksi koottujen kokoelmien ulkopuolelle.'